b'\n_START_ARTICLE_\nJoel Kwiatkowski\n_START_SECTION_\nJuniorivuodet ja ensimm\xc3\xa4iset ammattilaiskaudet\n_START_PARAGRAPH_\nKwiatkowski siirtyi Saskatchewanin paikallisista juniorisarjoista WHL-junioriliigan Tacoma Rocketsiin kaudeksi 1994\xe2\x80\x931995. Kaudeksi 1995\xe2\x80\x931996 seura muutti Brittil\xc3\xa4isen Kolumbian Kelownaan ja muutti nimens\xc3\xa4 Kelowna Rocketsiksi. Kesken kauden Kwiatkowski siirtyi kuitenkin Prince George Cougarsiin. Kauden j\xc3\xa4lkeen Dallas Stars varasi h\xc3\xa4net kahdeksannella kierroksella 194. pelaajana NHL:n varaustilaisuudessa 1996. Kaudella 1996\xe2\x80\x931997 Kwiatkowski oli Cougarsin tehokkain puolustaja ja kolmanneksi paras pistemies tehoilla 16+36=52. H\xc3\xa4net valittiin kauden p\xc3\xa4\xc3\xa4tteeksi WHL:n it\xc3\xa4isen konferenssin toiseen t\xc3\xa4hdist\xc3\xb6kent\xc3\xa4lliseen. Viimeiselle WHL-kaudellaan 1997\xe2\x80\x931998 Kwiatkowski oli Cougarsin tehokkain puolustaja tehoilla 21+43=64, joilla h\xc3\xa4n sijoittui liigan puolustajien pistep\xc3\xb6rssiss\xc3\xa4 viidenneksi. Kwiatkowski valittiin kauden p\xc3\xa4\xc3\xa4tteeksi sek\xc3\xa4 WHL:n it\xc3\xa4isen konferenssin ensimm\xc3\xa4iseen ett\xc3\xa4 koko CHL:n kolmanteen t\xc3\xa4hdist\xc3\xb6kent\xc3\xa4lliseen._NEWLINE_Kwiatkowski ei tehnyt miss\xc3\xa4\xc3\xa4n vaiheessa sopimusta h\xc3\xa4net varanneen Dallas Starsin kanssa. Kes\xc3\xa4kuussa 1998 h\xc3\xa4n teki vapaana agenttina tulokassopimuksen Mighty Ducks of Anaheimin kanssa. H\xc3\xa4n pelasi kaksi seuraavaa kautta kokonaan AHL-joukkue Cincinnati Mighty Ducksissa, jossa tulokaskausi 1998\xe2\x80\x931999 toi 80 runkosarjaottelussa tehot 12+21=33. Kwiatkowski oli joukkueen eniten maaleja tehnyt puolustaja. Kes\xc3\xa4kuussa 2000 Mighty Ducks kauppasi h\xc3\xa4net Ottawa Senatorsiin vaihdossa Patrick Traverseen. Kwiatkowski pelasi kauden 2000\xe2\x80\x932001 p\xc3\xa4\xc3\xa4osin IHL-joukkue Grand Rapids Griffinsissa. H\xc3\xa4n debytoi kauden aikana my\xc3\xb6s NHL:ss\xc3\xa4 ja pelasi Senatorsissa nelj\xc3\xa4 runkosarjaottelua tehden yhden maalin. Hein\xc3\xa4kuussa 2001 Kwiatkowski teki vuoden mittaisen jatkosopimuksen Senatorsin kanssa. Kaudella 2001\xe2\x80\x932002 h\xc3\xa4n pelasi Griffinsiss\xc3\xa4 suurimmaksi osaksi AHL:\xc3\xa4\xc3\xa4 ja oli joukkueen tehokkain puolustaja Travis Richardsin kanssa tehoilla 8+21=29. Kwiatkowski pelasi kauden aikana 11 NHL-ottelua ilman tehopisteit\xc3\xa4.\n_START_SECTION_\nMurtautuminen NHL:\xc3\xa4\xc3\xa4n\n_START_PARAGRAPH_\nKaudella 2002\xe2\x80\x932003 Kwiatkowski murtautui NHL:\xc3\xa4\xc3\xa4n. H\xc3\xa4n pelasi alkukaudella Senatorsissa 20 NHL-ottelua tehden kaksi sy\xc3\xb6tt\xc3\xb6pistett\xc3\xa4 sek\xc3\xa4 vain yhden ottelun seuran uudessa farmijoukkue Binghamton Senatorsissa, AHL:ss\xc3\xa4. Tammikuussa 2003 Ottawa kauppasi Kwiatkowskin Washington Capitalsiin vaihdossa kes\xc3\xa4n 2003 yhdeks\xc3\xa4nnen kierroksen varausvuoroon. H\xc3\xa4n pelasi loppukauden kokonaan Capitalsin NHL-joukkueen vahvuudessa tehden 34 runkosarja- ja kuudessa playoff-ottelussa kolme sy\xc3\xb6tt\xc3\xb6pistett\xc3\xa4. Syyskuussa 2003 Kwiatkowski teki vuoden mittaisen ja 450 000 dollarin arvoisen jatkosopimuksen joukkueen kanssa. Kaudella 2003\xe2\x80\x932004 h\xc3\xa4n teki NHL:n yhden kauden piste-enn\xc3\xa4tyksens\xc3\xa4 tehty\xc3\xa4\xc3\xa4n 80 runkosarjaottelussa tehot 6+6=12. _NEWLINE_Hein\xc3\xa4kuussa 2004 Kwiatkowski teki vapaana agenttina kaksivuotisen sopimuksen Florida Panthersin kanssa. H\xc3\xa4n pelasi kauden 2004\xe2\x80\x932005 kokonaan AHL:ss\xc3\xa4 NHL:n ty\xc3\xb6sulun vuoksi. Kwiatkowski aloitti kautensa Panthersin farmijoukkue San Antonio Rampagessa, jonka tehokkain puolustaja ja kolmanneksi paras pistemies h\xc3\xa4n oli kauden p\xc3\xa4\xc3\xa4tteeksikin tehty\xc3\xa4\xc3\xa4n 64 runkosarjaottelussa 13+19=32. Maaliskuussa 2005 Panthers lainasi Kwiatkowskin loppukaudeksi toiseen AHL-seuraan, St. John\'s Maple Leafsiin. H\xc3\xa4n teki runkosarjassa yhteens\xc3\xa4 tehot 20+25=45, joilla Kwiatkowski voitti koko AHL:n puolustajien maalip\xc3\xb6rssin ja jakoi puolustajien pistep\xc3\xb6rssin kahdeksannen sijan kolmen muun pelaajan kanssa. Elokuussa 2005 Kwiatkowski teki kaksivuotisen jatkosopimuksen Panthersin kanssa._NEWLINE_Ty\xc3\xb6sulun j\xc3\xa4lkeen Kwiatkowski pelasi kauden 2005\xe2\x80\x932006 kokonaan Panthersin NHL-joukkueen vahvuudessa ja sivuutti NHL:n yhden kauden piste-enn\xc3\xa4tyst\xc3\xa4\xc3\xa4n tehoilla 4+8=12. Kesken kauden 2006\xe2\x80\x932007, NHL:n siirtotakarajalla helmikuussa 2007 seura kauppasi h\xc3\xa4net Pittsburgh Penguinsiin vaihdossa kes\xc3\xa4n 2007 nelj\xc3\xa4nnen kierroksen varausvuoroon. Kwiatkowski mahtui loppukaudella vain yhteen NHL-otteluun. Elokuussa 2007 h\xc3\xa4n teki vapaana agenttina vuoden mittaisen sopimuksen Atlanta Thrashersin kanssa. Kwiatkowski pelasi kautensa kuitenkin p\xc3\xa4\xc3\xa4osin seuran farmijoukkue Chicago Wolvesissa, jonka varakapteeniksi h\xc3\xa4n nousi. Kwiatkowski oli tehoilla 21+29=50 joukkueen tehokkain puolustaja. H\xc3\xa4n voitti AHL:n puolustajien maalip\xc3\xb6rssin ja sijoittui puolustajien pistep\xc3\xb6rssiss\xc3\xa4 nelj\xc3\xa4nneksi. Kwiatkowski voitti my\xc3\xb6s Wolvesin sis\xc3\xa4isen tehotilaston lukemalla +23. H\xc3\xa4n jakoi koko AHL:n kev\xc3\xa4\xc3\xa4n 2008 pudotuspelien tehotilaston voiton joukkuetoverinsa Jason Krogin kanssa lukemalla +13. Kwiatkowski pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa. H\xc3\xa4n voitti kauden p\xc3\xa4\xc3\xa4tteeksi Calder Cupin ja valittiin AHL:n toiseen t\xc3\xa4hdist\xc3\xb6kent\xc3\xa4lliseen. Kwiatkowski pelasi kauden aikana Thrashersissa 18 NHL-ottelua tehden viisi sy\xc3\xb6tt\xc3\xb6pistett\xc3\xa4.\n_START_SECTION_\nSiirtyminen Eurooppaan\n_START_PARAGRAPH_\nKwiatkowski siirtyi kaudeksi 2008\xe2\x80\x932009 KHL-joukkue Severstal T\xc5\xa1erepovetsiin. H\xc3\xa4n oli tehoilla 13+13=26 joukkueen toiseksi paras maalintekij\xc3\xa4 Juri Trubat\xc5\xa1ovin j\xc3\xa4lkeen ja jakoi joukkueen sis\xc3\xa4isen pistep\xc3\xb6rssin kolmannen sijan Josef Strakan ja Sergei Soinin kanssa. Hein\xc3\xa4kuussa 2009 Kwiatkowski teki uuden NHL-sopimuksen Atlanta Thrashersin kanssa, mutta h\xc3\xa4n palasi kaudeksi 2009\xe2\x80\x932010 kuitenkin KHL:\xc3\xa4\xc3\xa4n ja siirtyi SKA Pietarin riveihin. H\xc3\xa4n sijoittui 147 minuutillaan liigan j\xc3\xa4\xc3\xa4hyp\xc3\xb6rssiss\xc3\xa4 nelj\xc3\xa4nneksi._NEWLINE_Kaudeksi 2010\xe2\x80\x932011 Kwiatkowski siirtyi Sveitsin National League A:n SC Berniin. H\xc3\xa4n oli yhdeks\xc3\xa4ll\xc3\xa4 osumallaan joukkueen eniten maaleja tehnyt puolustaja Travis Rochen kanssa, kuten my\xc3\xb6s seuraavalla kaudella 2011\xe2\x80\x932012 yksin kahdeksalla osumallaan. Bern eteni kev\xc3\xa4\xc3\xa4n 2013 pudotuspeleiss\xc3\xa4 aina NLA:n finaaleihin, mutta mestaruuden vei kuitenkin ZSC Lions otteluvoitoin 4\xe2\x80\x933. Kaudeksi 2012\xe2\x80\x932013 Kwiatkowski siirtyi Fribourg-Gott\xc3\xa9ronin paitaan. H\xc3\xa4n jakoi NLA:n puolustajien maalip\xc3\xb6rssin voiton HC Luganon Ilkka Heikkisen kanssa 14 osumallaan. Kwiatkowski sijoittui puolustajien pistep\xc3\xb6rssiss\xc3\xa4 yhdeks\xc3\xa4nneksi. H\xc3\xa4n eteni Gott\xc3\xa9ronin kanssa finaaleihin, mutta mestaruuden vei kuitenkin Kwiatkowskin entinen seuran SC Bern otteluvoitoin 4\xe2\x80\x932. Kaudella 2013\xe2\x80\x932014 h\xc3\xa4n oli Gott\xc3\xa9ronin tehokkain puolustaja tehoilla 5+17=22 ja sijoittui NLA:n puolustajien pistep\xc3\xb6rssiss\xc3\xa4 seitsem\xc3\xa4nneksi. Kwiatkowski voitti my\xc3\xb6s joukkueensa sis\xc3\xa4isen tehotilaston lukemalla +21. Helmikuussa 2014 h\xc3\xa4n teki kaksivuotisen jatkosopimuksen Gott\xc3\xa9ronin kanssa._NEWLINE_Kaudella 2014\xe2\x80\x932015 Kwiatkowski joutui Gott\xc3\xa9ronissa kohun keskelle 1. marraskuuta 2014 HC Ambr\xc3\xac-Piottaa vastaan pelatun ottelun j\xc3\xa4lkeisest\xc3\xa4 k\xc3\xa4yt\xc3\xb6ksest\xc3\xa4\xc3\xa4n. H\xc3\xa4n otti jo Gott\xc3\xa9ronin 4-3-voittomaalikilpailutappioon p\xc3\xa4\xc3\xa4ttyneen ottelun aikana sanallisesti yhteen vastustajoukkueen kannattajien kanssa ja n\xc3\xa4ytti heille keskisormea. Ottelun j\xc3\xa4lkeen Ambr\xc3\xac-Piottan kannattajat saapuivat huutelemaan Gott\xc3\xa9ronin bussin edustalle, jolloin Kwiatkowski nousi bussista ja nosti vastustajajoukkueen kannattajista 15-vuotiaan pojan vaatteista aitaa vasten. Silminn\xc3\xa4kij\xc3\xa4n mukaan h\xc3\xa4n huusi pojalle usean kerran "I fucking kill you!" (suom. Min\xc3\xa4 tapan sinut!). Kwiatkowski itse kertoi tapahtuneesta:_NEWLINE_\xc2\xbbEn ole uhannut tappaa ket\xc3\xa4\xc3\xa4n. Pyysin heit\xc3\xa4 vain j\xc3\xa4tt\xc3\xa4m\xc3\xa4\xc3\xa4n meid\xc3\xa4t rauhaan. Tartuin kyll\xc3\xa4 poikaa kauluksesta kiinni ja k\xc3\xa4skin painua helvettiin. Minun olisi vain pit\xc3\xa4nyt olla v\xc3\xa4litt\xc3\xa4m\xc3\xa4tt\xc3\xa4 heist\xc3\xa4 ja pysy\xc3\xa4 bussissa. Ei ollut hyv\xc3\xa4 asia, mit\xc3\xa4 tapahtui seuraavaksi. Olen siit\xc3\xa4 pahoillani.\xc2\xbb _NEWLINE_Sveitsin j\xc3\xa4\xc3\xa4kiekkoliiton kurinpitoelin otti Kwiatkowskin tapauksen k\xc3\xa4sittelyyns\xc3\xa4. Gott\xc3\xa9ron teki puolestaan valituksen puutteellisista turvatoimista ottelussa. Lopulta Kwiatkowskille m\xc3\xa4\xc3\xa4r\xc3\xa4ttiin 800 frangin suuruinen sakkorangaistus._NEWLINE_Kwiatkowski ei pelannut Gott\xc3\xa9ronissa en\xc3\xa4\xc3\xa4 toista sopimuskauttaan, vaan siirtyi kaudeksi 2015\xe2\x80\x932016 vuoden mittaisella sopimuksella Ruotsin SHL-liigassa pelaavan MODO Hockeyn riveihin. Joukkue putosi kauden p\xc3\xa4\xc3\xa4tteeksi kuitenkin HockeyAllsvenskaniin. Kwiatkowskin pelaajaura p\xc3\xa4\xc3\xa4ttyi kev\xc3\xa4\xc3\xa4seen 2016.\n_START_SECTION_\nMaajoukkueura\n_START_PARAGRAPH_\nKwiatkowski edusti Kanadaa MM-kilpailuissa vuonna 2009, jolloin h\xc3\xa4n voitti hopeaa. Kwiatkowski oli joukkueen ainoa NHL:n ulkopuolelta joukkueeseen valittu pelaaja. H\xc3\xa4n pelasi my\xc3\xb6s Spengler Cupissa vuosina 2008, 2010, 2011, 2013 ja 2014. Kwiatkowski eteni kahdessa ensimm\xc3\xa4isess\xc3\xa4 turnauksessa Kanadan kanssa finaaliin, mutta joukkue h\xc3\xa4visi kummallakin kerralla.\n_START_SECTION_\nValmentajaura\n_START_PARAGRAPH_\nKwiatkowski nimettiin kaudeksi 2016\xe2\x80\x932017 ECHL-joukkue Kalamazoo Wingsin apuvalmentajaksi.'